ΓΡΑΠΤΗ ΕΡΩΤΗΣΗ E-1105/96 υποβολή: Νικήτας Κακλαμάνης (UPE) προς την Επιτροπή (13 Μαΐου 1996)

Θέμα: Λειτουργία του CEDEFOP στη Θεσσαλονίκη

Τον Οκτώβριο του 1993 αποφασίσθηκε από το Ευρωπαϊκό Συμβούλιο να μετεγκατασταθεί στη Θεσσαλονίκη το «Ευρωπαϊκό Κέντρο για την Ανάπτυξη της Επαγγελματικής Κατάρτισης» (CEDEFOP) που μέχρι τότε λειτουργούσε στο Βερολίνο. Αμέσως μετά τη λήψη της απόφασης αυτής άρχισαν οι αντιδράσεις ορισμένων από τους εργαζόμενους οι οποίοι αρνούντο να μετακινηθούν στην καινούργια έδρα του CEDEFOP, με αποτέλεσμα να αρχίσει τη λειτουργία του μόλις τον Σεπτέμβριο του 1995 και με περίπου τους μισούς από τους υπαλλήλους που υπηρετούσαν στο Βερολίνο.

Ερωτάται η Επιτροπή:

1. Εξακολουθεί να στηρίζει την ως άνω ληφθείσα απόφαση;

2. Σε τί ενέργειες σκοπεύει να προβεί προκειμένου να στελεχωθεί επαρκώς το CEDEFOP;

3. Θα εισηγηθεί προς το Ευρωπαϊκό Κοινοβούλιο την επιτάχυνση των διαδικασιών ώστε να γίνει η επίσκεψη αντιπροσωπείας του, όπως έχει ήδη αποφασισθεί;

Απάντηση της κας Cresson εξ ονόματος της Επιτροπής (4 Ιουνίου 1996)

1. Η Επιτροπή έθεσε σε εφαρμογή την απόφαση για τη μεταφορά του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop) στη Θεσσαλονίκη λαμβάνοντας όλα τα μέτρα που εμπίπτουν στην αρμοδιότητά της, με σκοπό την υλοποίηση της μεταφοράς υπό τις καλύτερες δυνατές συνθήκες και μέσα στις προθεσμίες που έχει καθορίσει το διοικητικό συμβούλιο.

2. Η Επιτροπή επισύρει την προσοχή του αξιότιμου μέλους του Κοινοβουλίου στο γεγονός ότι το Cedefop είναι αποκεντρωμένος οργανισμός των Κοινοτήτων και απολαμβάνει ανεξαρτησίας διαχείρισης απέναντι στην Επιτροπή. Τη διαχείριση του Cedefop ασκεί ένα διοικητικό συμβούλιο, τετραμερές όργανο (15 μέλη που εκπροσωπούν τις κυβερνήσεις, 15 μέλη που εκπροσωπούν τις επαγγελματικές οργανώσεις εργοδοτών, 15 μέλη που εκπροσωπούν τις συνδικαλιστικές οργανώσεις εργαζομένων και 3 μέλη που εκπροσωπούν την Επιτροπή), το οποίο είναι υπεύθυνο για τους όρους και τις προϋποθέσεις απασχόλησης του προσωπικού. Ένας πίνακας προσωπικού εγκρίνεται κάθε έτος από την αρμόδια επί του προϋπολογισμού αρχή και, κατ' αίτηση των μελών του διοικητικού συμβουλίου που εκπροσωπούν την Επιτροπή, το διοικητικό συμβούλιο θεσπίζει τις διατυπώσεις πρόσληψης για τις θέσεις που αδειάζουν.

Σύμφωνα με τις διατάξεις της κοινωνικής συμφωνίας που εγκρίθηκε με την απόφαση για τη μεταφορά του Cedefop στη Θεσσαλονίκη από το διοικητικό συμβούλιο, το προσωπικό που δεν μπόρεσε να μετακινηθεί κατά τη μεταφορά το Σεπτέμβριο του 1995 τέθηκε στη διάθεση εθνικών οργανισμών ή αποσπάσθηκε στο Κοινοβούλιο, την ΟΚΕ ή την Επιτροπή για σαφώς ορισμένο χρονικό διάστημα εξακολουθώντας να εργάζεται για το Cedefop. Σήμερα, ένα μέρος αυτού του προσωπικού μετακινείται για το Cedefop στη Θεσσαλονίκη, ενώ άλλο μέρος επωφελήθηκε από τη δυνατότητα κινητικότητας ή παραιτήθηκε. Ο διευθυντής θα προβεί σε προσλήψεις για τις θέσεις που έχουν αδειάσει. Άλλωστε, ακολουθώντας τη συμβουλή της Επιτροπής, ο διευθυντής μπόρεσε να προσλάβει δύο αποσπασμένους εθνικούς εμπειρογνώμονες βάσει των καταστατικών διατάξεων.

3. Η επίσκεψη της αντιπροσωπείας του Κοινοβουλίου έλαβε χώρα στις 2 Μαΐου. Η Επιτροπή ελπίζει ότι οι πληροφορίες εκ μέρους του Cedefop θα είναι ικανοποιητικές έτσι ώστε να μπορέσει το Κοινοβούλιο να δώσει απαλλαγή στο διοικητικό συμβούλιο του κέντρου για τον προϋπολογισμό του 1994 έχοντας πλήρη γνώση της υπόθεσης.